‘दिन-बार’ प्हाड़ी (अ) लाके दी इक बड़ी प्रभावपूर्ण क्हा‌नी ऐ। नरेन्द्र खजूरिया ने जगीरदारें दे जीवन दा भलेयां अध्ययन कीता दा ऐ जड़े उप्परा दा बड़े दानी ते नम्र (मिट्ठे) लबदे न पर अपने फायदे आस्तै किश बी करी गुजरने आस्तै म्हेशां त्यार रौहन्दे न। नरेन्द्र ग्रां दे, मनुक्खता कोला गिरे दे राखसें ते पखंडियें गी खूब लताड़दा ऐ जड़े समाज च बड़े उच्चे आसनै उप्पर बौंहदे न, ते मसूम ग्रांइयें दे दुक्खें दी नींआ उप्पर जिन्दी सग्गोसारी दे महल खड़ोते दे न। अपने ‘शकारै’ दी मती सादगी कारण ‘बजिए’ दा शुकरगुजार हुन्दे न। प्हाड़ी (अ) लाके च स्हाड़े अस्तित्व दे पहलू दे चित्रण दे नातै ए क्हानी उत्तम दर्जे दी ऐ। अस छड़ा क्हानी पढ़दे गै नई बल्के सच्चें-मुच्चें ओ खिए आपूं जीन्ने आं। लेखक दे रोहै दा बयान भामें दब्बे शब्दें च ऐ, पर एदा पाठक दे चित्तै पर बड़ा प्रभाव पौंदा ऐ ते सोचन लगी पौंदा ऐ जे कदूं ‘बजियें’ दे दिनें दा अन्त होग जड़े ‘भागां’ त ‘मुकरुएं’ गी सतांदे न ते पैरें हेठ रोलदे न। उस समाजै पर जड़ा इस सारे जुल्मै गी छड़ा बर्दाशत गै नईं करदा, इस दा जरीया बी बनदा ए, इक बड़ा ब्यंग (Satire) ऐ। उनें सयासी जमातें उप्पर बी ए इक चोट ऐ जड़ियां समाजी-न्यां ते बरोबरी दा उपदेश दिन्दियां न पर इस बे-न्याई ते नाबरोबरी दा आपूं गै कारण बी बनी दियां न। नरेन्द्र इस सारे पखण्डै गी नंगा करदा ऐ। हुन सोआल इक्कै ऐ जे अग्गें के होग ?